আসাদুজ্জামান নূর: আমাদের সংস্কৃতিকেন্দ্রীক যে প্রতিষ্ঠানগুলো আছে, তারা নিজেরা অনুষ্ঠান করছে ঠিকই এবং মনে করছেন, এই অনুষ্ঠান করার মধ্যদিয়ে আমরা একটি সামাজিক ভূমিকা পালন করছি। এটা ঠিক। তারা সামাজিক ভূমিকা পালন করছেন। কিন্তু বর্তমান সময়ে তার চেয়েও একটু বাড়তি ভূমিকা পালন করতে হবে। যেমন একটা সময়ে এই দেশের শিল্পীরা স্বৈরাচারবিরোধী আন্দোলন করেছে রাজনৈতিক দলের মতো রাস্তায় নেমে। এটা তো অন্য সময়ে দরকার পড়ে না। কিন্তু সেই সময়ে দরকার হয়েছিল। এখনো সেই রকম একটি প্রয়োজন তৈরি হয়েছে। এখন সাংস্কৃতিক প্রতিষ্ঠানগুলোর দায়িত্ব হবে শুধু নিজেদের মধ্যে চর্চাটা সীমাবদ্ধ না রেখে শিক্ষা প্রতিষ্ঠানগুলোতে যাওয়া। পাড়ায় পাড়ায় যাওয়া। গ্রামে গ্রামে যাওয়া। উপজেলায় উপজেলায় যাওয়া। গিয়ে এই চর্চাটা আরো বিস্তৃত করা।